SV vil ha åpenhet om kundelister
- Jeg sender i dag et brev til statsminister Erna Solberg der jeg ber henne bidra til åpenhet om kundeforhold til dem som kom inn som statssekretærer eller statsråder, sier nestleder Bård Vegar Solhjell i SV til NRK. Minst tre statsråder og statssekretærer kommer rett fra stillinger der de har solgt råd til potensielt meget pengesterke kunder. Statsminister Erna Solberg får ikke se kundelistene. Landbruksminister Sylvi Listhaug, statssekretær på Statsministerens kontor Julie Brodtkorb og statssekretærene John Ragnar Aarset og Cecilie Brein-Karlsen kommer rett fra PR-bransjen. - Det har holdt at regjeringsråden visste det, men nå er også statsministeren blitt orientert. Da regner jeg med at Bård Vegar Solhjell synes at den måten han selv håndterte det på da han fikk statssekretær fra samme bransje, også holder for oss, sier statssekretær Julie Brodtkorb til NRK. Kundelisten til landbruksminister Sylvi Listhaug er det bare departementsråden i Landbruksdepartementet som får se. - Vi har overlevert listen under den forutsetning at den er konfidensiell og forventer at det blir respektert, sier administrerende direktør Per Høiby i First House, der Listhaug jobbet før hun ble landsbruks- og matminister.
SV har sendt brev til statsministeren der de ber om åpenhet om hvem landbruksministeren og tre statssekretærer jobbet for da de var PR-rådgivere.